29 વર્ષનો આ ફૂટડો યુવાન શિકાગો ધર્મ પરિષદના મંચ પર ઊભો હતો ત્યારે એક આખા ભારતનું પ્રતિનિધિત્વ કરતો જુવાન નયનરમ્ય, આકર્ષક લાગતો હતો. ‘ફર્સ્ટ ઇમ્પ્રેશન ઇઝ ધ લાસ્ટ ઇમ્પ્રેશન’ જેવો જ ઘાટ અહીં થયો. કેમ? શા માટે? એવું તો એ યુવાનમાં શું હતું? નવજુવાન વીરચંદ ગાંધીના માથે સોનેરી કિનારવાળી કાઠિયાવાડી પાઘડી, લાંબો ઝભ્ભો, ખભે સફેદ ખેસ અને પગમાં દેશી આંકડિયાવાળાં પગરખાં પહેર્યાં હતાં. ઊંચું ભરાવદાર શરીર, સુદઢ બાંધો, તેજસ્વી આંખો, હસતો ચહેરો, પ્રતિભાસંપન્ન શાંત પ્રકૃતિ અને ભરચક આત્મવિશ્વાસ સાથે ઘંટડીના રણકાર જેવું ભવ્ય સંબોધન અને અને તાળીઓનો સ્નેહસેતુ!